OpenLLM-France/wikimedia huggingface dataset:
# Salud da Remengol

| ◄ Ann Itroun Varia Remengol hag he felerined | Salud da Remengol | Huanadenn diveza ar Barz  ► |
Da zul pardon braz Remengol, a bad pemzek deiz, ann henchou a vez goloet a belerined , darn bet klan gant klevejou danjeruz ; darn all, distro diwar ar mor, pe euz ar brezel. Mont a reont diarc’henn hag e korf ho rochedou ; holl en em strinkont d’ann daoulin rak-tal ma welont tour ann iliz santel. Aliez en em gav ive enn ho zouez, eur c’hloarek iaouank bennag. Deut evit ho gweach kenta, hag enn eur ouela, gant laouenedigez, e lavaront :
Salud, douar burzuduz, war b’hini bep kammad,
E teu daelou a joa a-leiz ma daoulagad,
Salud, iliz Remengol, ar gaera zo er bed,
Salud, ma fatrounez vad, mamm ger ar Vretouned,
E-kever ive ar Barzed iaouank, eur Barz koz, bet aliez e pardoniou Remengol Ha deut c’hoaz eur weach, var bouez he vaz, da c’houlenn eur maro mad, a zistro laouen d’ar ger, enn eur gana meuleudi he Batronez. Selaouet eo bet he bedenn, hag ann Itron Varia Remengol e deuz assuret silvidigez d’he ene, e Baradoz Doue, ha repoz d’he eskern, betek deiz ar varn, e douar binniget bered he barrez, — Pellaat a ra, kouskoude gant anken.
Harpet war he vaz, e taol c’hoaz eur zell a drugare Avar-zu iliz he Vamm garantezuz. Pa ne wel mui nemet bek ann tour, e kouez d’ann daoulin, hag e lavar, ann daelou enn he zaoulagad :
Kenavo ’ta, Remengol, kenavo da viken !
Kenavo, Gwerc’hez Vari, c’houi, va mamm a garenn !
Kenavo, pelerined, kenavo tud ma bro,
Kenavo er Baradoz, kenavo ! kenavo !
# Sant-Herbot

| ◄ Person Brenniliz | Sant-Herbot | E Berrien ► |
* En eur pleg er menez e-lec’h hiboud an dour
* Chapel gaer Sant-Herbot a ziskouez d’eomp be zour,
* Kare evel hini kalz a ilizou-meur,
* Gant prenestrou livet o tamouezi ar skleur.
* Pe seurt hunvre a rez, o patrom al loened,
* Pa zeu tud a labour, ’harz da vez kizellet,
* Da zigas d’it o frof ’n eur laret eur bedenn
* Eün evel o c’halon ha glan ’vel eur c’hlizenn ?
* Kousket ’m eus ez kichen, en disheol d’an deliou,
* Dindan ar gwez bodek, meur a wech en hanvou.
* Ganez e c’houlennan, pa vezin tremenet,
* Eun hunig dibreder. Plij, Aotrou, va c'hlevet !
# Sant-Juluan

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* Sant-Juluan, gant Fañch an Uhel ;
* Sant-Juluan, gant Maurice Duhamel
* Juluanik, gant Narsis Kelien
* Buhé burhuduz Sant Julian, dastumet gant Yann-Vatelin Kadig
# Salud deoc’h Iliz ma farroz

Oberennoù damheñvel pe handelvoù all zo ivez, gwelout Zalud d’ac’h, ilis ma faroz ! ha Iliz ma farroz.
| ◄ Allaz ! ne oufe den kompren (an Anaon) | Salud deoc’h Iliz ma farroz (Gouel an Iliz) | Breudeur ni ’glev ho klemmou (Breuriez ar feiz) ► |
* Salud d’eoc’h, iliz ma farroz,
* Salud Iliz ma zadou koz
* Ma c’halon a zeu da dommañ
* Iliz santel pa ho kwelan.
* Ma c’halon a zeu da domma,
* Ha ma daoulagad da ouela,
* P’ho kwelan, Iliz vinniget
* Rak ennoc’h oun bet badezet.
* Salud d’an tour ’zo war e benn
* Kroaz hon Salver, sin ar c’hristen
* ’zo ’n e greiz o seni kleier,
* War bep ton hag e pep amzer.
* D’in-me, devez ma badeziant,
* Kleier sakret, c’houi sone drant ;
* Ha pa zeuy devez ma maro,
* C’houi d’in truezus a sono.
* En amzer goz, ma c’hendadou
* A leze ti ha labouriou,
* Bep sul, bep gouel, evit diskuiz
* Gant Jezuz aman en iliz.
* Nag a wech ma mamm daoulinet,
* En iliz-man he deus pedet,
* Pedet evit he bugale,
* Skuilhet daerou war ar pave(z).
* Aman ez oun bet divec’hiet
* Gant ar beleg diouz ar pec’hed ;
* Ouz an daol santel pebez joa !
* ’vidoun e deiz ma fask kenta.
* Gwelout a ran tron ar Werc’hez.
* Mamm hon ene, hon Rouanez ;
* O, Mari c’houi oar, a-viskoaz,
* ’m eus bet ’vidoc’h Karantez vras.
* Me wel, ivez, skeudenn ar sent,
* A ro d’imp harp a-hed an hent ;
* En o zouez me wel hon Patron :
* N’ankounain ket e bardon !
* N’em eus ket kavet e-lec’h all,
* Nag en Arvor, nag e Bro-C’hall,
* D’am daoulagad ken dudius,
* D’am c’halon ken karantezus !
* Chom a rin betek ma maro,
* Tost d’am iliz e-kreiz ma Bro :
* Me fell d’in beza douaret,
* Gant ma zud-koz en hon bered !
* Deiz ar Varn, gant Doue galvet,
* E savimp eus hon bez sklaset,
* Da vont eus iliz ar barroz
* ’Trezek iliz ar Baradoz.
# Salud d’eoc’h, O Gwerc’hez vinniget

| ◄ Mari mamm an esperans | Salud d’eoc’h, O Gwerc’hez vinniget | Kanomp holl meuleudi da Vamm Doue ► |
* Salud d’eoc’h, o gwerc’hez vinniget,
* Pa zeu warnomp an abardaez
* E teuomp d’ho pedi Mamm garet
* Da ginnig d’eoc’h hon c’harantez.
* Diskan
* Selaouit hon peden a galon
* Mamm c’houi ’zo bepred hon rekour ;
* Bezit da viken hon Itron
* Itron Varia wir sikour
* Itron varia wir sikour.
* Mamm ar grasou a zeu eus Doue,
* Hon diwallit ouz ar pec’hed,
* Goulennit ma chomo hon ene,
* Hep heza gantan mastaret.
* Ho pugale deuit da zifenn,
* O Mamm dener ’kreiz ar brezel ;
* Roit dourn d’ezo e pep tachenn,
* Breman ha pa vo ret mervel.
* Ha neuze, ’vel sikour diweza,
* ’vit kaout peuc’h Baradoz Doue,
* Grit er bed-man, ’lec’h tremen pep tra,
* Ma vo padus hon c’harante(z).
Y. M. G.
# Salud d’eoc’h hag enor

Oberennoù damheñvel pe handelvoù all zo ivez, gwelout Ave Maris stella.
| ◄ Ni ho salud steredenn vor | Salud d’eoc’h hag enor | Ni ho salud, Rouanez an Aelez ► |
Salud d’eoc’h hag enor Gwir steredenn ar mor Mamm Jezuz hon Aotrou C’houi ’zo dor an Neñvou
Salud d’eoc’h hag enor Gwir steredenn ar mor Mamm Jezuz hon Aotrou C’houi ’zo dor an Neñvou.
Gant an ael saludet Hag a c’hrasou karget, Hoc’h ano, Maria, ’Zo dreist hini Eva.
Dinaskit ar pec’her, Roit d’ar re dall sklaerder ; Grit d’hon poaniou pellaat Grit m’hon bo pep seurt mad
Bezit d’imp eur Vamm vat, Grit ma vo hon mennad En Nenv degemeret Gant ho Mab binniget.
Gwerc’hez ar gwerc’hezed, Dous ha dinamm bepred, Hor mirit gwerc’h ive(z) A gorf hag a ene.
Grit ma heuilhimp dalc’hmat Didamall an hent mat, Ken na vimp gant Jezuz Da virviken eürus.
O Trinded eternel, Tad, Mab, Spered-Santel, Ra vo graet d’eoc’h ho tri Hevelep meuleudi.
(Levr bugale Mari)
# Barzhaz Breizh/1867/Ened Rosporden

Oberennoù damheñvel pe handelvoù all zo ivez, gwelout Ened Rosporden.
| ◄ Seziz Gwengamp | Ened Rosporden | Jenovefa Rustefan ► |
D’ar seizved de war-n-ugent demeuz a viz c’houever Euz ar bloa mil-pevar-c’hant-pevar-ugent-ha-c’houec’h, Enn deveziou meur-larje, e ker a Rosporden A zo c’houarvet eur reuz braz. — Silaouet, kristenien ;
Tri den iaouank dirollet oa enn hostaliri ; Ha gand gwin leiz ar poudou oa ho goad o virvi. O veza evet awalc’h hag ho c’hofou karget : — Gwiskomp-ni krec’hen loened ha deomp-ni da redek ! —
Ann trede potr anezho, ar potr ann disteran, O welet he vignoned o pellat diout-han, A iez raktal d’ar garnel, he benn en deuz laket He benn barz eur penn-maro ; heuzuz oa da welet !
E toullou ann daou-lagad e lakaz diou c’houlou ; Hag e lamme ’vel eunn diaoul, e-kreiz tre ar ruiou. Ar vugale a dec’he enn eur spont braz ra-z-han, Hag ann dud reiz ho unan, a rede diraz-han.
Ober a rejont ho zro heb dont da ’n em gaouet, Enn eur c’horn euz ar ger-ze pa oant ho zri digouet. Neuze ioual ! ha lampat ! ha godisal ho zri : — Otrou Doue, pelec’h oud ? Deuz gen-omp da c’hoari. —
Doue skuiz oc’h ho gwelet a skoaz eunn tol pouner, Ken a roaz eur grenaden d’ann holl dier e ker ; Koventi rez ’nn ho c’halon ann holl vourc'hizien, Ken na gredjont oa erru divez euz ar bed-men.
Distrei rez ann disteran, arog mont da gousket, Da zigas ar penn maro endro barz ar vered ; Hag hen da vont d’he bedi, ’nn eur drei he gein d’ezha : — Deuz d’am zi ta, penn-maro, deuz arc’hoaz da goania. —
Neuze d’he di da gemer he baouez ez eaz, E saillaz barz he wele hed ann noz e kouskaz. Tronoz vintin pa zavaz, hen mont da labourat, Heb koun’bet mui d’ann derc’hent ken-nebeud d’ann ebat.
Hen mont da grog enn he forc’h, hen mont da labourat, O kana war boez he benn, o kana dizonj vad. Hogen, pa oa ’nn dud ouz tol, war dro ann noz-digor, E klevzont unan-bennag a skoe war ann nor.
Ar mevel a zavaz prim evid digor d’ezha, Kement e oe estlammet, ma teuaz da goueza, Ha daou zen-all a lammaz raktal ’vit he zevel, Kemend e oent stravillet ha ma oe red mervel.
Kerza re ann Anaon kreiz ann ti ez dale : — Setu me deut da goania, da goania gen-oud-de. Deomp-ni ta, ma mignon kez, ne ket pell ac’hane, Deomp-ni hon daou d’am zol-me a zo savet em be. —
Ne oa ked he c’her gant-han, siouaz, peurachuet, Pa iudaz ann den iaouang, enn eur spont garv meurbet ; Ne oa ket he gomz gant-han, he gomz peurlavaret, Pa gouezaz krenn war he benn ar paourkez diframmet.
# Barzhaz Breizh/1867/Eur gentel vad

Oberennoù damheñvel pe handelvoù all zo ivez, gwelout Ur Gentel Vat.
| ◄ Ar chouanted | Eur gentel vad | Bleuniou Mae ► |
Klevet, Bretoned, me ho ped, Ar pez zo nevez erruet ;
Zo erruet da Iann Marek Parrez Nizon, tro Nedelek,
Troc’ho monted, er mintin-ze, Tal er maner, oamp, er park ne :
— Iann Marek, pelec’h oc’h-hu bet, Pa zigoueet ken diveet ?
Pelec’h oc’h-hu bet enn nouz-me, Da evo sistr dous, enn giz-ze ?
— Tankerru ! bet on enn noz-me, Lec’h neuz groet Dou ma mad d’i-me. —
Nag unan all a lare d’ean : — But oc’h-hu un tammik meo, Iann.
— But em euz evet eur podad ; Tankerru ! hen-nez a oa mad ;
Evel gwin-ar-dan ar gwellon ! Hag en deuz groet vad d’am c’halon ! —
M’oc’h ’ont kuit, a lare Loeiz-kam, M’oc’h ’ont kuit, Iann baour, iaouank-flamm ! —
Kaer en defa sevel he var, Stoke e benn gad ann douar.
— Petra rinn ken da jomm ama ? Me ia da glask un tamm bara. —
Hag e lare, ’benn gad ann hent, ’Vont d’er ger lare tre e zent :
— Ar sistr dous-ze a oa ker mad ! M’em befe evet dek poudad !
— Ne ket digouet ho tad er ger ? — Ne ket digouet ; oet da Gemper ;
Da Gemper, pe trezek Aljer, Hen lare ’n defa c’hoant d’ober. —
Pider zun a oa tremenet, Ne oa ket c’hoaz er ger digouet ;
Oa ket bet er ger Iann Marek ; Ken a zeuez de Nedelek.
De Nedelek, d’ann aberde, Teuez d’ann ti potred Sant-Vode.
— Iec’hed-mad d’hoc’h, tud ann ti-ma Peuz lien da werzo dre-ma ?
— Neuz tamm mui da werzo ama ; Gwerzet ma bet er blavez-ma. —
Hag he e-mez deuz a Lonch-dall, Hag he d’er ger enn eur vragal.
Pa oant o vont e-barz er c’hoad : — Sell ’ta ’touez ann erc’h roudou ’r c’had !
— Roudoù ’r c’had re-ze ne d- int ket ; Roudou louarn ne larann ket. —
Hag he mont da heul er roudao ; — Chetu ama eunn tok kouz ’tao !
Hag hen gwenn-kann gad ar reo ; Tok Iann Marek, a gredann, eo.
— Na tok ho tad he-man, Lorans ? — Tok ma zad ne ma ket, me chans. —
Hag he d’er c’hoad en-dro ho daou, Ken defant kaet eur bragou ;
Eur bragou, pelloc’h, kreiz er c’hoad, Hag hen roget hag out-han goad.
— He vragou, re-man, hag he dok ! — Ha Loeiz Pilorsi lamme rog.
(Hag eur vran goz o c’hoagat, E beg eur weenn, e korn ar c’hoad.)
Ha Loeiz da ioual spontet-tre : — Ma Doue ! chetu ma ame !
Touez an erc’h e oa Iann Marek, Hag hen kouet eno war e vek ;
He zaou zorn e pleg ar he benn ; Ar he zaoulagad he vleo gwenn.
Debret e gouf hag he ziou-vron, Gad er vleizi, rez he galon ;
Nemed he dal n’en doa damant, Abalamour d’ar vadiant.
Tan oa bet er c’hoad pad ann nouz ; Enn he gichen he c’hroegik kouz,
Ar he daoulin, enn eur oelo ; Hag he vugale tro-var-dro. 
Bet oant d’he ziwal hed ann nouz : Ha maer Nizon d’ann antronouz ;
Hag ar c’hleuier kouz d’he gerc’het, Gad eur gazeg hag eunn arched.
Hag he zigasez d’er vered, Heb son kleier na belek ’bed,
Heb son kleier na belek ’bed, Hag heb kroaz na dour benniget ;
Hag hen tolez bar ann toull ien, He dok gat-han klok war he benn.
Loeiz Gwivar, Loeiz-kam lezanvet En deveuz ar werz-man savet ;
Savet en deveuz ar werz-man : Eur gentel vad da bep unan.
# Barzhaz Breizh/1867/Bosen Elliant

Oberennoù damheñvel pe handelvoù all zo ivez, gwelout Bosenn Eliant.
| ◄ Bale Arzur | Bosen Elliant | Marzin ► |
Tre Langolen hag ar Faouet Eur Barz santel a vez kavet ; Hag hen Tad Rasian hanvet.
Laret en deuz d’ar Faouediz : Laket eunn oferen beb miz, Eunn oferen enn hoc’h iliz.
Eet eo ar vosen a Elliant, Hogen ne ket eet heb forniant, Eet zo gat-hi seiz-mil ha kant !
E bro Elliant, heb laret gaou, E ma diskennet ann Ankaou, Maro ann holl dud nemed daou :
Eur c’hroegik kouz tri-ugent vloa Hag eur mab heb ken e devoa,
« Edi ar vosen ’penn ma zi ; Pa garo Doue ’teui enn ti ; Ni iei ’mez pa deui, » eme-z-hi.
E kreiz Elliant, er marc’hallec’h, Geot da falc’hat e kavec’h,
Nemed enn hentig euz ar c’harr A gas re varo d’ann douar.
Kriz vije ’r galon na welje, E bro Elliant, neb a vije :
Gwell’t triouec’h c’harr tal ar vered Ha triouec’h all eno ’ tonet.
Lec’h oa nao mab enn eunn tiad, Eent d’ann douar enn eur c’harrad, Hag ho mamm baour oc’h ho charrat.
Ho zad adren o c’houibannat : Kollet gat-han he skiand-vad.
Hi a iude, galve Doue ; Reustlet e oa korf hag ene ;
— Laket ma nao mab enn douar, Ha me roi doc’h eur gouriz koar,
A rei teir zro endro d’ho ti, Ha teir endro d’ho minic’hi.
Nao mab em boa em boa ganet, Setu gad ann Ankou int eet ;
Gad ann Ankou e toull ma dour ; Den da hul d’in eul lommik dour ! —
Leunn e’r vered rez ar c’hleuniou, Leun ann iliz rez ann treuzou ;
Red eo benniget ar parkou, Da lakat enn ho ar c’horvou.
Me wel er vered eunn derven, Hag enn he beg eul liser wenn : Eet ann holl dud gad ar vosen.
# Barzhaz Breizh/1867/Diougan Gwenc’hlan

Oberennoù damheñvel pe handelvoù all zo ivez, gwelout Diougan Gwenc’hlan.
| ◄ Ar rannou | Diougan Gwenc’hlan | Aotrou Nann hag ar gorrigan ► |
Pa guz ann heol, pa goenv ar mor. Me oar kana war dreuz ma dor.
Pa oann iaouank me a gane ; Pa’z onn deut koz, me gan ive.
Me gan enn noz, me gan enn de Ha me keuziet koulskoude.
Mard-eo gan-in stouet ma bek, Mar ’m euz keuz, ne ket heb abek.
Evid aoun me n’am euz ket, Meuz ked aoun da vout lazet ;
Evid aoun me n’am euz ket ; Amzer awalc’h ez onn-me bet.
Pa vinn ket klasket vinn kavet ; Ha pa ’z onn klasket ne’z onn ket.
Na vern petra a c’hoarvezo : Pez a zo dleet a vezo.
Red eo d’ann holl mervel teir gwes, Kent evid arzao enn-divez.
Me wel ann hoc’h ’tont dioc’h ar c’hoad, Hag hen gwall-gamm, gwallet he droad ;
He vek digor ha leun a wad, Hag he reun louet gand ann oad ;
Hag he voc’higou tro-war-dro, Gand ann naon braz o soc’ho.
Me wel ar morvarc’h enep-tont, Ken a gren ann aot gand ar spont.
Hen ken gwenn evel ann erc’h kann ; Enn he benn kerniou arc’hant.
Ann dour dindan han o virvi, Gand ann tan daran euz he fri ;
Morgezeg enn dro d’ehan ker stank Hag ar geot war lez ar stank.
— Dalc’h mat ’ta ! dalc’h mat ’ta ! morvarc’h ; Darc’h gand he benn ; darc’h mat ’ta, darc’h !
Ken a risk er goad ann treid noaz ! Gwas-oc’h-was ! darc’h ’ta ! gwas-oc’h-was !
Me wel ar goad evel eur waz ! Darc’h mat ’ta ! darc’h ’ta ! gwas-oc’h-was !
Me wel ar goad hed penn he c’hlin ! Me wel ar goad evel eul linn !
Gwas-oc’h-was ! darc’h ’ta, gwas-oc’h-was ! Arzaoi a ri benn arc’hoaz.
Darc’h mat ’ta ! darc’h mat ’ta morvac’h, Darc’h gand he benn, darc’h mat ’ta, darc’h. —
Pa oann em bez ien, hunet dous, ’Kleviz ann er ’c’hervel, enn nouz.
He erigou hen a c’halve ; Hag ann holl evned euz ann ne ;
Ha lavare dre he c’hervel : — Savet prim war ho tiou-askel !
Ne ket kik brein chas pe zenved, Kik kristen renkomp da gaouet ! —
— Morvran goz, c’hleo ; lavar d’i-me : Petra c’hoari gen-oud aze ?
— Tal Par enn-lu c’hoari gan-in ; He zaoulagad ru a fel d’in ;
He zaoulagad a grapann net, Abek d’az re en deuz tennet.
— Na te, louarn, lavar d’i-me Petra c’hoari gen-oud aze ?
— He galon a c’hoari gan-i Oa ken diwir ha ma hani,
E deuz c’hoantaet da lazo, E deuz da lazet a bell zo.
— Na te lavar d’i-me, tousek, Petra rez aze ’korn he vek ?
— Me a zo ama ’n em laket, ’C’hortoz he ene da zonet.
Gan-i-me vo tra vinn er bed, Enn damant glan oc’h he dorfed
E kever ar Barz na jomm ken Etre Roc’h-allaz ha Porz-gwenn. —
# Barzhaz Breizh/1867/Emzivadez Lannion

Oberennoù damheñvel pe handelvoù all zo ivez, gwelout Emzivadez Lannuon.
| ◄ Maronad ann aotrou Nevet | Emzivadez Lannion | Maro Pontkalek ► |
Er bloavez-ma mil c’houec’h kant pevar-ugent-trizek, Er gerig a Lannion zo eur gwalleur c’houarvet ;
Er gerig a Lannion enn eunn hostaliri, Da Berinaik Mignon a oe matez enn hi.
— Aozet d’omp-ni, hostizez, peb tra evit koanian Stlipo fresk, ha kik rostet, ha gwin mad da evan ! —
P’ho doe debret hag evet peb hini leiz he ler : — Setu arc’hant, hostizez, kontet blank ha diner ;
Setu arc’hant, hostizez, kontet blank ha diner ; Ho matez gand eul letern, da zont d’hon c’has d’ar ger ! —
Pa oant-hi war ann hent braz eur pennadik mad eet, Eur gomz kuz warbenn ar plac’h tre-n-he oa bet laret.
— Plac’hik koant, ho tentigo, ho tal hag ho tiou-jod, A zo gwenn evel ton ar c’hoummo, war ann od.
— Maltoterien, me ho ped, em lezet evel on, Evel laket gand Doue, laket gand Doue on ;
Ha pa venn kant gwech braoc’h, ia, kant gwech braoc’h c’hoaz, Na venn ’vid hoc’h, otronez, na venn na well na was.
— Hervez ho komzo mignon, va merc’hik, me a gred, Em hoc’h bet gand re Vegar, pe gand kloer desket ;
Hervez ho komzo mignon, va merc’hik, me a gret, D’ar govant o tiski preek gand menec’h em hoc’h bet.
— D’ar govant o tiski preeg e Begar n’em on bet, Na ken nebeut e leac’h all, avad, gand kloarek ’bed ;
Hogen, ebarz em zi-me ha war oaled va zad, Em euz gret, va otronez, bep seurt mennozio mad.
— Tolet aze ho letern, ha c’houeet ho koulo ; Setu’r ialc’h leun a arc’hant, ma hoc’h euz c’hoant, he po.
— Ne ket me eo’r femelen, a ve dre ruio ker, O kemeret daouzek blank ha c’hoaz triouec’h tiner !
Me meuz da vreur ur beleg er ger a Lannion ; Mar klefe pez a leret, rannafe he galon.
Me ho ped, maltoterien, pezet ar vadelez, D’am zeurel e-kreiz ar mor kent eit kement c’hloez !
Me ho ped, ma otronez, kent eit kement c’hlac’har, Kemeret ar vadelez, d’am lakat beo enn douar. —
Perinan doe eur vestrez karget a vadelez A jomaz war ann oaled da c’hortoz he matez,
A jomaz war ann oaled, heb kemeret paouez, Ken a zonaz ann diou heur, diou heur kent hag ann dez.
— Savet ta, tra dibreder, savet ta, senesal, Da vont da zikour eur plac’h, enn he goad o neunial. —
E kichen kroaz Sant-Josef oa bet kavet maro ; He letern enn he c’hichen, ha beo he goulo.
# Barzhaz Breizh/1867/Emgann Sant-Kast

Oberennoù damheñvel pe handelvoù all zo ivez, gwelout Emgann Sant-Kast.
| ◄ Maro Pontkalek | Emgann Sant-Kast | Iannik Skolan ► |
Breiz ha Bro-Zaoz enebourien, Evit-ho bout amezeien, A zo bet laket er bed-men D’en emfibla da virviken.
Pa oann kousket, enn nozvez all, E kleviz son ar c’horn-buhal, Son ar c’horn-bual, e koal-Sal : — « Ho! Saozon ! Saozon! Saozon fall ! »
Ha dal’ ma saviz antronoz, Gweliz oc’h erruout ar Saoz ; Gweliz he zoudarded erru : Sternou alaouret, dillad ru.
War ann od ha pa oant ledet, Gweliz o tont ar C’hallaoued, D’Aubigny gant-he ’r penn kenta, He glenv noaz enn he zorn gant-ha.
— Arog ! a lare D’Aubigny, Na dec’ho nekun ouz omp-ni ! Ai ta ! va fotred doc’htu ! Arog d’am heul ! ha pegomp du ! —
Ar C’halloued a respontaz Holl war eunn dro, pa he glevaz : — Deomp gand D’Aubigny troad-oc’h-troad ; Denjentil eo kouls ha potr mad ! —
Pa oa D’Aubigny enn emgann, Ne oa den, na braz na bihan, Na zigore he zaoulagad Oc’h he welet o leuskel goad.
He vleo, he zremm, hag he zillad Ne oant penn-da-benn nemed goad Distrinket demeuz ar Zaozon, Drema treuze d’he ar galon.
Hen a welet, war ann dachen, Reiz he galon, huel he benn, Heb muia van d’ar bolodou Evel pa vizent bet stoufou.
Potred Breiz-izel a gane, O tont war ann dachen, neuze : — « Neb en deuz goneet teir gwech, « A c’honeo n’euz fors pet kwech !
« E Kamared, enn amzer-hon « E oa diskennet ar Zaozon ; « Bragal a reent, war ar mor, « Gant ho gweliou gwenn-kann digor ;
« Gant tennou kouezjont war an od, « Evel ma vijent kudonod ; « Deuz pevar mil e oant eno, « Na zistroaz hini d’he vro.   « E Gwidel e oent diskennet, « E Gwidel e douar Gwenned ;
« E Gwidel int bet douaret, « Evel ma oent e Kamaret.
« E bro Leon, rag enez-c’hlaz, « Gwech-all, e oent diskennet c’hoaz ; « Kemend a wad defant losket « Ken a oa ar mor glaz ruiet.
« N’euz, e Breiz, na boden, na bern « E-lec’h na gaver ho eskern ; « Koun ha brini oc’h ho sachat, « Glao hag avel oc’h ho c’hannat. » —
Arserien bro-Zaoz pa glevzont, Gand estlamm arzao a rezont ; Ker kaer ann ton hag ar c’homzaou, Ken e oant bamet o selaou.
— Arserien Bro-Zaoz, leveret, Skuiz oc’h eta, pa ehaned ? » — Ne d-omp ked skuiz, pa ehanomp, Kouls ha re-hont, Bretoned omp ! —
Oa ked ho c’homz peur lavaret : — Gwerzet omp! tec’homp kuit, potred ! Hag ar Zaozon prim d’ho listri ; Hogen na dec’haz nemet tri.
Er bloavez-ma mil-ha-seiz-kant Hag eiz ouspenn hag hanter-kant,
D’ann eil lun a viz gwengolo, Oa trec’het ar Zaozon er vro.
Er bloavez-ma, evel agent, Ema int bet laket enn ho hent. Evel eur bar grizil er mor, Ar Zaozon, bepred, enn Arvor.
# Barzhaz Breizh/1867/Bleuniou Mae

Oberennoù damheñvel pe handelvoù all zo ivez, gwelout Bleunioù Mae.
| ◄ Eur gentel vad | Bleuniou Mae | Ann amzer dremenet ► |
Neb a wele Jeff ar ann ot, Drant he lagad, ru he diou chot ;
Neb a wele Jeff er Pardon, A deue joa enn he galon.
Neb he gwele ar he gwele, Gant true out hi a oele.
Gand true deuz ar plac’hik klan ; Ker gwenn evel eul lilien han.
Hi lare d’he mignonezed War bankig he gwele chouket :
— Mignonezed, ma em c’haret, Enn han Doue, na oelet ked ;
C’hui oar a-vad, mervel zo red : Doue war ar groaz en deuz gret. —
P’az iz d’ar feunten da vid dour : Ann estik-noz a gane flour :
— Ma ar miz mae o vont e biou, Gad ar bleuniou war ar c’hleuniou ;
Euruz eo ann dud iaouank-ze Hag a varv enn amzer neve !
Evel ar rozen deuz ar brank, E tisparti ann dud iaouank ;
Re ’nhe a rei arog eiz-te, E vo roet d’he bleuniou neve ;
Hag int deuz a-greiz, d’ar baroz, ’Vel bivik-doue, deuz ar roz. —
— Jeffik, Jeffik, ne ouzoc’h ked Pez en deuz ann estik laret :
Ma ar miz mae o vont e biou, « Gad ar bleuniou war ar c’hleuniou. »
Ar plac’hik dal’ m’ e deuz klevet, He daouarn e kroaz ’deuz laket :
— Me laro eunn Ave Maria Enn ho enor, itron Varia,
Ma plijo gad ho mab Doue, Da gaout dioun-me true ;
Ma ’z inn, bremaik, da c’hortoz Va mignonezed er baroz. —
Oa ked he Ave achuet Stoui he fenn hi e deuz gret ;
Stoui he fenn hi e deuz gret, He daoulagad e deuz sarret.
Neuze oe klevet ann estik, O kana c’hoaz el liorzik :
« Euruz eo ann dud iaouank-ze « Hag a varv enn amzer-neve !
« Euruz eo ann dud iaouank-ze « A ve roet d’he bleuniou neve ! »
# Ar Barzed koz a zo maro

| ◄ Maro ha kaon grek al leon | Ar Barzed koz a zo maro | Kanomp meulodi Breiz-Izel  ► |
* Ar Barzed koz a zo maro,
* Re nevez zo savet er vro,
* Sevel rei re all, ho goude,
* Keit ma paro an heol en ee :
* O iez Breiz-Izel, kared,
* Unan ar gaera zo er bed,
* Ra vi, da viken, kendalc’hed !
Proux.
# Ar Basajerez, gwez kenta

Oberennoù damheñvel pe handelvoù all zo ivez, gwelout Ar bassagerès (gwez kenta).
| ◄ Plac’hig Lannuon | Ar Basajerez, gwez kenta | Ar Basajerez, eilvet gwez ► |
* Eur benherez yaouank eus ar ger a Vontroulez
* Na war vordig an dour ’zo et da basajerez.
TRADUCTION. — Une jeune héritière de la ville de Morlaix — Au bord de l’eau s’est faite batelière.
Chanté Par Marie Cinthe Toulouzan, Port-Blanc.